**OSNOVNA ŠKOLA DR. JURE TURIĆA**

Miroslava Kraljevića 15, 53000 Gospić

Tel/fax: 053 572 003, e-pošta: ured@os-jturic-gospic.skole.hr

Gospić, 7. svibnja 2020.

**PROVEDBENI PLAN U MJEŠOVITOM MODELU NASTAVE U RAZREDNOJ NASTAVI**

(od 11. svibnja 2020. godine)

Na temelju *Zaključka o mjerama za pokretanje gospodarskih i drugih djelatnosti i aktivnosti u uvjetima proglašene epidemije bolesti COVID–19* Vlade Republike Hrvatske od 23. travnja 2020. godine te *Preporukama Ministarstva znanosti i obrazovanja za organizaciju rada u razrednoj nastavi i uputama za vrednovanje i ocjenjivanje u mješovitom modelu nastave* od 30. travnja 2020.godine, ravnatelj OŠ dr. Jure Turića, Ivica Radošević donosi *Provedbeni plan u mješovitom modelu nastave u razrednoj nastavi* u razdoblju od 11. svibnja 2020. godine.

Ovim Provedbenim planom reguliraju se sve aktivnosti na razini škole, izvođenje mješovitog modela nastave, uključujući prije svega suradnju s roditeljima učenika kao i nadležnim institucijama.

Težište ovoga provedbenog plana je na sigurnosnim uvjetima za rad učenika i djelatnika škole. Sukladno tome okviri za izvedbu istoga su:

1. Sigurnosni okvir – Upute HZJZ

2. Učenje i poučavanje – preporuke i naputci MZO

**PREDUVJETI ZA ORGANIZACIJU I POČETAK MJEŠOVITOG MODELA NASTAVE OD 11. SVIBNJA 2020.GODINE**

* **30. travnja 2020**.: Upute HZJZ i Preporuke MZO te objava istih na web stranici škole
* **4. svibnja 2020**.: Virtualni sastanak ravnatelja, stručne službe i svih učitelja koji predaju u razrednoj nastavi te objava na web stranici škole okvirne epidemiološke mjere u školi i obrazac izjave roditelja o ispunjavanju uvjeta
* **4. i 5. svibnja 2020**.: Održani virtualni roditeljski sastanci elektroničkim putem svih razrednih odjela od 1. do 4. razreda
* **6. svibnja 2020**.: Sastanak ravnatelja i stručne službe s učiteljima čiji roditelji su potpisali izjavu
* **7. svibnja 2020**.: Webinar HZJZ o provedbi epidemioloških mjera u školi od 11. svibnja 2020. koji su pratili svi zaposlenici škole koji će od 11. svibnja fizički dolaziti u školu
* **7. svibnja 2020**.: Sjednica Učiteljskog vijeća, sastanak s tehničkim osobljem

Također, u školi smo osigurali sve epidemiološke uvjete sukladno uputama HZJZ.

**ORGANIZACIJA NASTAVE OD 11. SVIBNJA 2020. GODINE**

Nastava se u školi organizira samo u onim razredima u kojima su roditelji prijavili da će dijete pohađati nastavu u školi i potpisali pisanu izjavu. Svi stali učenici od 1. do 4. razreda nastavu prate na HTV3 i rješavaju zadatke koje im učiteljica pošalje na način kako je dogovoreno na početku nastave na daljinu.

U razredu s učenicima boravi samo njihova učiteljica razredne nastave.

Predmete koje učenicima predaju drugi učitelji (Engleski jezik, Vjeronauk, Informatika u 1. razredu), neće se održavati za učenike u školi nego na daljinu, kao i do sada.

U školi se neće održavati nastava TZK, kao i ostale tjelesne aktivnosti koje se provode u zatvorenom prostoru poput izvannastavnih aktivnosti te dodatne i dopunske nastave.

Učenici u produženom boravku mogu boraviti do 16.00 sati, a roditelji pri dolasku po svoje dijete moraju putem mobitela kontaktirati učitelja u produženom boravku kako bi preuzeli svoje dijete.

**PREHRANA UČENIKA**

Svi učenici imat će tri obroka u danu.

Prvi obrok – mliječni u 9.35 u školskoj godini

Drugi obrok – ručak u 12.30 u školskoj kuhinji

Treći obrok – užina u 14.30 u učionici

**RAZREDNI ODJELI**

**Prvi razred:**

2 učenika

Skupina od dva razredna odjela (1.b, 1.e)

Učiteljica: Jasminka Ćaćić

Ulaz u školu: Ulaz razredne nastave, novoizgrađeni dio škole

Mjesto održavanja nastave: Prizemlje lijevo, broj učionice N 006

Vrijeme održavanja redovite nastave: 8.00 – 10.35 (ponedjeljak, utorak, četvrtak, petak); 8.00 – 11.35 (srijeda)

**Treći razred:**

1 učenik (3.b)

Učiteljica: Josipa Svetić Pavelić

Ulaz u školu: Ulaz razredne nastave, novoizgrađeni dio škole

Mjesto održavanja nastave: 1. kat, učionica broj N 104

Vrijeme održavanja redovite nastave: 8.00 – 10.35 (ponedjeljak, utorak, četvrtak, petak); 8.00 – 11.35 (srijeda)

**Produženi boravak:**

2 učenika

Skupina od 3 učenika (1.b, 3.b)

Učitelj: Vanja Antić

Mjesto održavanja nastave: Prizemlje desno, učionica broj 011

Vrijeme održavanja produženog boravka: 10.35 – 16.00 (ponedjeljak, utorak, četvrtak, petak); 11.35 – 16.00 (srijeda)

**EPIDEMIOLOŠKE MJERE ZAŠTITE OD ZARAZE VIRUSOM COVID-19 ZA DJECU KOJA ĆE DOLAZITI NA NASTAVU U OŠ DR. JURE TURIĆA OD 11. SVIBNJA I ZA RODITELJE TE DJECE**

**Ove epidemiološke mjere vrijede samo za one učenike čiji roditelji su se izjasnili da će njihova djeca pohađati nastavu u školi i potpisali pisanu izjavu o tome. Mjere su izrađene prema uputama Hrvatskog zavoda za javno zdravstvo.**

**OBVEZE RODITELJA PRIJE DOLASKA DJETETA U ŠKOLU**

1. Roditelji imaju obvezu izmjeriti tjelesnu temperaturu djetetu svaki dan prije dolaska u školu, te u slučaju povišene tjelesne temperature ne smiju dovoditi dijete u školu već se javljaju telefonom ravnatelju škole i izabranom pedijatru/liječniku obiteljske medicine radi odluke o testiranju i liječenju djeteta.

2. Osigurati djetetu 1 paketić papirnatih maramica za nos i staviti ga u školsku torbu.

**DOLAZAK UČENIKA I RODITELJA U ŠKOLU**

1. Kada god je moguće, djecu dovode i odvode roditelji u zasebno prethodno dogovoreno vrijeme različito za svaki razred. Djecu i roditelje pred ulaznim vratima škole dočekuju učiteljice. Djeca sama ulaze u zgradu škole. Roditelji se ne okupljaju na ulazu u školu.

2. Roditelji koji dovode i odvode djecu u školu to čine na način da ne ulaze u školu osim u krajnjoj nuždi, već dolaze do ulaza u školu pri čemu zadržavaju distancu od najmanje 2 metra u odnosu na druge roditelje i djecu.

3. Roditelj dijete dovodi i odvodi iz škole na način da je u pratnji jednog djeteta uvijek jedna odrasla osoba. U pratnji pojedinog djeteta uvijek je ista osoba ili se izmjenjuju dvije odrasle osobe.

4. U pratnji djeteta treba biti odrasla osoba koja živi u istom kućanstvu s djetetom te upravo ona osoba koja je, u odnosu na druge osobe koje bi mogle dovoditi i odvoditi dijete, uključena u takav tip dnevnih aktivnosti da je njena mogućnost zaraze s COVID-19 najmanja.

5. Roditelji ne smiju dovoditi niti odvode djecu iz škole niti ulaziti u vanjske prostore (dvorište, vrt, igralište) i unutarnje prostore škole ako imaju povišenu tjelesnu temperaturu, respiratorne simptome poput kašlja i kratkog daha ili koji su pod rizikom da su mogli biti u kontaktu s osobama pozitivnim na COVID-19 ili su pod sumnjom da bi mogli biti zaraženi s COVID-19, a pogotovo ako su u samoizolaciji jer tada ne smiju izlaziti iz kuće. Ukoliko je dijete bilo u kontaktu s takvom osobom ono također mora ostati kod kuće.

6. Učenik dolazi i odlazi iz škole sa školskom torbom te svoju opremu i pribor ne dijeli s drugim učenicama. Školsku obuću dijete ne ostavlja u školi, nego ju nosi sa sobom.

**BORAVAK UČENIKA U ŠKOLI**

1. Djeca bi trebala održavati distancu (fizičku udaljenost) od druge djece i odraslih, primjereno razvojnoj dobi.

2. Djeca ne bi trebala dodirivati usta, nos, oči i lice kao i da ne stavljati ruke i predmete u usta, primjereno razvojnoj dobi.

3. Djeca trebaju redovito i pravilno prati ruke prije ulaska u svoju učionicu, prije i nakon konzumiranja hrane, nakon korištenja toaleta, nakon dolaska izvana, nakon čišćenja nosa i uvijek kada ruke izgledaju prljavo.

4. Djeca bi trebala kada kašlju i kišu prekriti usta i nos laktom ili papirnatom maramicom koju poslije trebaju odbaciti u koš za otpad s poklopcem te oprati ruke. Pri kašljanju i kihanju trebaju okrenuti lice od drugih osoba te izbjegavati dodirivanje lica, usta i očiju rukama.

5. Djeca ne bi trebala dijeliti čaše, šalice, drugo posuđe i pribor za jelo s drugom djecom, a učenicima koji su pretplaćeni u školsku kuhinju donosit će se hrana u njihovu učionicu.

6. Svako dijete samo postupa sa svojom odjećom i obućom, školskim priborom, torbama i knjigama te ih ne dijeli s ostalom djecom i ne dodiruje i ne uzima stvari druge djece.

7. Djeca ne nose zaštitne maske i rukavice.

8. Kod potrebe odlaska na toalet ili pranja ruku djeca iz jednog razreda koriste samo onaj toalet koji je na korištenje dodijeljen njihovom razredu.

9. Tijekom boravka u školi i pod odmorima djeca ne napuštaju prostoriju u kojoj se odvija nastava za njihov razred, osim potrebe odlaska na toalet i pranja ruku.

**POSTUPANJE U SLUČAJU SUMNJE U ZARAZU KOD DJETETA**

Ravnatelj škole u dogovoru s nadležnim školskim liječnikom o svakoj sumnji na COVID-19 kod zaposlenika ili djece (o čemu roditelj ima obvezu hitno telefonom obavijestiti ravnatelja) obavještava nadležnog školskog liječnika. Posebno žurno i neizostavno ravnatelj obavještava nadležnog školskog liječnika u slučaju grupiranja sumnje ili zaraze COVID-19 (2 i više djelatnika i/ili djece sa sumnjom iz iste učionice/zgrade i sl.).

**ODLAZAK IZ ŠKOLE**

1. Odlazak učenika iz škole odvija se prema utvrđenom rasporedu za izlazak svakog pojedinog razreda i to na način da ne dolazi do kontakta između djece različitih razreda.

2. Roditelji koji dolaze po dijete ne smiju ulaziti u prostor škole, osim u krajnjoj nuždi, nego dijete čekaju ispred ulaza u školu poštujući mjere sigurnosnog razmaka od drugih roditelja i djece.

3. Nakon izlaska iz učionice i oblačenja obuće, djeca peru ruke tekućom vodom i sapunom.

4. Nakon pranja ruku djeca se bez nepotrebnog zadržavanja upućuju prema izlazu iz škole koji je utvrđen kao izlaz za njihov razred te napuštaju školsko dvorište.

KLASA: 602-01/20-01/64

URBROJ: 2125-19-01-20-01

 Ravnatelj

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ivica Radošević, dipl.učitelj